Binzighedda

Cando s'agataiat su padronu
frutedu, inza, gialdinu fui e oltu,
fui ‘e chie ch’eniat su cunfoltu
po ua prelibbada e binu onu.

E-i como apo példidu ogni donu,
so unu buscu isterile e incoltu:
a da chi s'oltulanu si ch'est moltu
sos parentes m'an postu in abbandonu.

Rutas nde sun sas parras e filaris:
edra, prunitza e bide americana
e rù e titione abbratzad'ana

piras, melas e prunas tot'in paris
e muros de sustegnu e taularis 
chi nd'ap'ilgonza a m'ider zent'istrana.

Su deghennoe 'e Abrile 1973